
Europa-Parlamentets lovgivningsmæssige beslutning af 23. maj 2007 om forslag til Europa-Parlamentets og Rådets forordning om roaming på offentlige mobiltelefonnet i Fællesskabet og om ændring af direktiv 2002/21/EF om fælles rammebestemmelser for elektroniske kommunikationsnet og -tjenester (KOM(2006)0382 - C6-0244/2006 - 2006/0133(COD))

(Fælles beslutningsprocedure: førstebehandling)

Europa-Parlamentet,

· der henviser til Kommissionens forslag til Europa-Parlamentet og Rådet (KOM(2006)0382)
,
· der henviser til udtalelse fra Det Europæiske Økonomiske og Sociale Udvalg,
· der henviser til EF-traktatens artikel 251, stk. 2, og artikel 95, på grundlag af hvilke Kommissionen har forelagt forslaget (C6-0244/2006),
· der henviser til forretningsordenens artikel 51,
· der henviser til betænkning fra Udvalget om Industri, Forskning og Energi og udtalelser fra Økonomi- og Valutaudvalget, Udvalget om det Indre Marked og Forbrugerbeskyttelse og Kultur- og Uddannelsesudvalget (A6-0155/2007),
1. godkender Kommissionens forslag som ændret;
2. anmoder om fornyet forelæggelse, hvis Kommissionen agter at ændre dette forslag i væsentlig grad eller erstatte det med en anden tekst;
3. pålægger sin formand at sende Parlamentets holdning til Rådet og Kommissionen.
P6_TC1-COD(2006)0133

Europa-Parlamentets holdning fastlagt ved førstebehandlingen den 23. maj 2007 med henblik på vedtagelse af Europa-Parlamentets og Rådets forordning (EF) nr. .../2007 om roaming på offentlige mobiltelefonnet i Fællesskabet og om ændring af direktiv 2002/21/EF om fælles rammebestemmelser for elektroniske kommunikationsnet og 
-tjenester
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR - 

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg
, 

efter proceduren i traktatens artikel 251
, og

ud fra følgende betragtninger:
(1)
De høje takster, der skal betales af brugerne af de offentlige mobiltelefonnet, f.eks. studerende, forretningsrejsende og turister, når de benytter deres mobiltelefon under rejse i udlandet i Fællesskabet, er en kilde til bekymring både hos de nationale tilsynsmyndigheder og hos forbrugerne og EU-institutionerne. Disse overdrevne detailtakster er resultatet af høje engrostakster, der opkræves af den udenlandske værtsnetoperatør, og også i mange tilfælde en høj detailavance, der opkræves af kundens egen netoperatør. Nedsættelser af engrostaksterne er ofte ikke blev videregivet til detailkunden. Til trods for, at visse operatører for nylig har indført tarifordninger, der giver kunderne mere fordelagtige betingelser og lavere priser, er der meget der tyder på, at forholdet mellem omkostninger og priser ikke svarer til, hvad der ville kendetegne markeder med fri konkurrence. Oprettelsen af et europæisk socialt, kulturelt og uddannelsesmæssigt område, der bygger på mobilitet for enkeltpersoner, bør forbedre kommunikationen mellem personer med henblik på at skabe et reelt "Borgernes Europa".
(2)
Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet)
, Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (adgangsdirektivet)
, Europa-Parlamentets og Rådets direktiv 2002/20/EF af 7. marts 2002 om tilladelse til at udbyde elektroniske kommunikationsnet og -tjenester (tilladelsesdirektivet)
, Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet)
 og Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor
, som tilsammen udgør rammebestemmelserne for elektronisk kommunikation fra 2002, tog sigte på at skabe et indre marked for elektronisk kommunikation i Fællesskabet, samtidig med at der sikres et højt forbrugerbeskyttelsesniveau gennem øget konkurrence.

(3)
Denne forordning er ikke et isoleret tiltag, men supplerer og understøtter for så vidt angår roaming i Fællesskabet rammebestemmelserne for elektronisk kommunikation fra 2002. Disse rammebestemmelser har ikke givet de nationale myndigheder tilstrækkelige instrumenter til at gribe ind på en effektiv og håndfast måde over for prisfastsættelsen for roamingtjenester i Fællesskabet,og sikrer derfor ikke, at det indre marked for roamingtjenester fungerer gnidningsløst. Denne forordning er et hensigtsmæssigt tiltag til at rette op på denne situation.

(4)
Rammebestemmelserne for elektronisk kommunikation fra 2002 bygger på det princip, at der kun bør pålægges regulerende forhåndsforpligtelser, hvis der ikke er reel konkurrence, og fastsætter bestemmelser
 om en proces med periodisk markedsanalyse og fornyet vurdering af forpligtelserne fra de nationale tilsynsmyndigheders side, som kan føre til pålæggelse af forhåndsforpligtelser over for operatører, som udpeges som havende en stærk markedsposition. De elementer, der indgår i denne proces, omfatter afgrænsning af relevante markeder i overensstemmelse med Kommissionens henstilling af 11. februar 2003 om relevante produkt- og tjenestemarkeder inden for den elektroniske kommunikationssektor
 (i det følgende benævnt "henstillingen"), analyse af de afgrænsede markeder i overensstemmelse med Kommissionens retningslinjer
, udpegelse af operatører med en stærk markedsposition og pålæggelse af forhåndsforpligtelser på de således udpegede operatører.

(5)
Henstillingen udpeger det nationale engrosmarked for roamingtjenester i Fællesskabet på offentlige mobiltelefonnet
 som et relevant marked, der er underlagt forhåndsregulering. Det arbejde, der er blevet udført af de nationale tilsynsmyndigheder (både enkeltvis og inden for De Europæiske Tilsynsmyndigheders Gruppe) med at analysere de nationale engrosmarkeder for roaming i Fællesskabet, har imidlertid vist, at det endnu ikke har været muligt for nogen national tilsynsmyndighed at gribe effektivt ind over for de høje engrostakster inden for roaming i Fællesskabet på grund af vanskeligheden med at udpege virksomheder med en stærk markedsposition i lyset af de særlige forhold, der gør sig gældende inden for international roaming, bl.a. dens grænseoverskridende karakter.

(6)
Hvad angår på den anden side detaillevering af internationale roamingtjenester, udpeger henstillingen ikke noget detailmarked for international roaming som et relevant marked, hvilket (bl.a.) skyldes, at internationale roamingtjenester på detailniveau ikke købes uafhængigt, men kun udgør ét element i en bredere detailpakke, som kunderne køber af deres hjemmeudbyder.

(7)
Desuden er de nationale tilsynsmyndigheder, der er ansvarlige for at beskytte og fremme interesserne hos mobiltelefonkunder, som normalt er bosiddende på deres område, ikke i stand til at kontrollere adfærden hos operatørerne i det besøgte net, som kunderne er afhængige af, når de benytter internationale roamingtjenester, og som befinder sig i andre medlemsstater. Denne begrænsning formindsker også effektiviteten i foranstaltninger, som medlemsstaterne træffer på basis af deres restkompetence til at indføre forbrugerbeskyttelsesregler.

(8)
Som følge heraf er medlemsstaterne under pres for at træffe foranstaltninger for at gribe ind over for takstniveauet i international roaming, men ordningen med regulerende forhåndsindgriben fra de nationale tilsynsmyndigheders side i henhold til rammebestemmelserne for elektronisk kommunikation fra 2002 har ikke vist sig tilstrækkelig til at sætte myndighederne i stand til at gribe afgørende ind til forsvar for forbrugernes interesse på dette særlige område.

(9)
Endvidere opfordrede Europa-Parlamentets beslutning af 1. december 2005 om elektronisk kommunikation i EU, regulering og markeder, 2004
, Kommissionen til at tage nye initiativer for at nedbringe de høje takster i den grænseoverskridende mobiltelefontrafik, mens Det Europæiske Råd på sit møde den 23.-24. marts 2006 konkluderede, at en målrettet, effektiv og integreret informations- og kommunikationsteknologipolitik både på europæisk og nationalt plan er afgørende for at nå Lissabon-strategiens
 fornyede mål om økonomisk vækst og produktivitet, og noterede i denne sammenhæng, at det var af stor betydning for konkurrenceevnen at nedbringe roamingtaksterne.

(10)
Rammebestemmelserne for elektronisk kommunikation fra 2002 baseret på de overvejelser, der var fremherskende dengang, tog sigte på at fjerne alle handelshindringer mellem medlemsstaterne inden for det område, de harmoniserede, bl.a. hvad angår foranstaltninger, der påvirker roamingtaksterne. Dette bør imidlertid ikke forhindre, at de harmoniserede regler tilpasses andre overvejelser, således at man finder det mest effektive middel til at sikre et højt forbrugerbeskyttelsesniveau, samtidig med at betingelserne for det indre markeds funktion forbedres.

(11)
Det er derfor nødvendigt at ændre rammebestemmelserne for elektronisk kommunikation fra 2002 for at muliggøre en fravigelse af gældende regler, nemlig at taksterne for udbud af tjenester bør fastsættes ved en forretningsaftale, hvis der ikke foreligger en stærk markedsposition, og dermed give plads for supplerende regulerende forpligtelser, som afspejler de særlige kendetegn ved roamingtjenester i Fællesskabet.

(12)
Detail- og engrosroamingmarkederne har deres helt egne særlige kendetegn, som begrunder ekstraordinære foranstaltninger, som går videre end de ordninger, der ellers står til disposition under rammebestemmelserne for elektronisk kommunikation fra 2002.

(13)
Der bør pålægges regulerende forpligtelser både på detail- og engrosniveau for at beskytte roamingkundernes interesser, idet erfaringen har vist, at nedsættelser af engrostaksterne for roamingtjenester i Fællesskabet ikke altid afspejles i lavere detailtakster for roaming, fordi der mangler incitamenter til at gøre det. På den anden side kunne initiativer til at nedbringe niveauet i detailtaksterne uden at røre ved niveauet i de engrosomkostninger, der knytter sig til at levere tjenesterne, indebære risiko for at forstyrre roamingmarkedets funktion i Fællesskabet.

(14)
De resulterende forpligtelser bør træde i kraft snarest muligt, men samtidig give de berørte operatører en rimelig tidsfrist til at tilpasse deres takster og udbud af tjenester for at sikre, at de overholdes, og bør gælde direkte i alle medlemsstater.

(15)
Der bør benyttes en fælles tilgang til at sikre, at brugere af offentlige mobiltelefonnet under rejse i Fællesskabet ikke betaler for høje takster for roamingtaletelefonitjenester i Fællesskabet, når de foretager eller modtager taletelefoniopkald, hvorved der opnås et højt forbrugerbeskyttelsesniveau, samtidig med at konkurrencen mellem mobiloperatørerne sikres og tilskyndelsen til innovation og forøgelsen af forbrugernes valgmuligheder bevares. I lyset af de involverede tjenesters grænseoverskridende karakter er der behov for en fælles tilgang, således at mobiloperatørerne benytter ét sæt sammenhængende regelrammer baseret på objektive kriterier.

(16)
Den mest effektive og proportionale tilgang for regulering af takstniveauet for roamingopkald i Fællesskabet i overensstemmelse med ovennævnte overvejelser består i at fastsætte en maksimal gennemsnitsminuttakst på engrosniveau og fastsætte et loft over taksterne på detailniveau ved at indføre en eurotarif. Den gennemsnitlige engrosltakst finder anvendelse på samtlige kombinationer af to operatører i Fællesskabet over en periode på et år.

(17)
Eurotariffen bør fastsættes på et niveau, der sikrer operatørerne en tilstrækkelig fortjenstmargen og tilskynder til konkurrerende roamingtilbud til lavere takster. Operatørerne bør aktivt og gratis og på en klar og gennemsigtig måde tilbyde alle deres roamingkunder en eurotarif.

(18)
Denne lovgivningsmæssige tilgang bør sikre, at detailtakster for roaming i Fællesskabet mere rimeligt afspejler de underliggende omkostninger, der er forbundet med at levere tjenesten, end det hidtil har været tilfældet. Den maksimale eurotarif, der må tilbydes roamingkunder, bør derfor muliggøre en rimelig fortjenstmargen i forhold til engrosomkostningene ved at udbyde roamingtjenesten, samtidig med at operatørerne tillades at konkurrere ved at differentiere deres udbud og tilpasse deres takststruktur til markedsforholdene og forbrugernes præferencer. Denne lovgivningsmæssige tilgang bør ikke finde anvendelse på tjenester med værditilvækst.

(19)
Den lovgivningsmæssige tilgang bør være enkel at gennemføre og overvåge for at lette den administrative byrde mest muligt både for de operatører, som berøres af de krav, den stiller, og for de nationale tilsynsmyndigheder, der har til opgave at overvåge og håndhæve den. Den bør også være gennemskuelig og umiddelbart forståelig for samtlige mobiltelefonkunder i Fællesskabet. Desuden bør den skabe sikkerhed og forudsigelighed for de operatører, som tilbyder en gros- og detailroamingtjenester. Det er derfor hensigtsmæssigt udtrykkeligt i denne forordning at fastsætte den maksimale minutpris på engros- og detailniveau.

(20)
Den således fastlagte maksimale minuttakst på engrosniveau bør tage hensyn til de forskellige elementer, der indgår i et grænseoverskridende mobiltelefonopkald i Fællesskabet, herunder udgifter til opkaldsoprindelse og -terminering i mobilnet, samt generalomkostninger og udgifter til signalering og transit. Det mest hensigtsmæssige benchmark for opkaldsoprindelse og opkaldsterminering er den gennemsnitlige termineringstakst for mobiltelefoni, som anvendes af mobilnetoperatører, og som beregnes på grundlag af oplysninger fra de nationale tilsynsmyndigheder og offentliggøres af Kommissionen. Den maksimale gennemsnitlige minuttakst i henhold til denne forordning bør derfor fastsættes under hensyntagen til den gennemsnitlige termineringstakst for mobiltelefoni, der kan tjene som benchmark for de pågældende omkostninger. Den maksimale gennemsnitlige minuttakst på engrosniveau bør nedsættes en gang om året for at tage hensyn til de nedskæringer i mobiltermineringstaksterne, som medlemsstaternes tilsynsmyndigheder gennemfører med regelmæssige mellemrum. 
(21)
Den eurotarif, der bør gælde på detailniveau, bør give roamingkunder sikkerhed for, at de ikke betaler en for høj takst, når de foretager eller modtager et reguleret roamingopkald, samtidig med at hjemmeoperatøren får tilstrækkeligt råderum til at differentiere de produkter, de tilbyder kunderne.

(22)
Alle kunder bør uden ekstraudgifter eller forhåndsbetingelser have mulighed for at vælge en enkel roamingtakst, som ikke overstiger fastsatte regulerede takster. En rimelig margin mellem engrosomkostningerne og detailprisen sikrer, at operatørerne kan få dækket alle deres særlige roamingomkostninger på detailniveau herunder en rimelig andel af udgifter til markedsføring og rabatter på mobiltelefoner, samtidig med, at der er tilstrækkeligt til at sikre en rimelig fortjeneste. Indførelsen af en eurotarif er en hensigtsmæssig måde til både at sikre beskyttelse for forbrugerne og fleksibilitet for operatørerne. Som det er tilfældet på engrosniveau nedsættes de maksimale eurotariffer en gang om året.

(23)
Nye roamingkunder bør modtage fuldstændige oplysninger om de forskellige eksisterende takster for roaming i Fællesskabet, herunder de takster, som er i overensstemmelse med eurotariffen. Eksisterende roamingkunder skal have mulighed for at personligt at vælge en ny takst, som er i overensstemmelse med eurotariffen eller en hvilken som helst anden takst inden for et vist tidsrum efter ikrafttrædelsen af denne forordning. Med hensyn til eksisterende roamingkunder, som ikke foretager et sådant valg inden for den fastsatte tidsramme, bør der skelnes mellem de kunder, som allerede havde valgt en bestemt roamingtarif eller -pakke før denne forordnings ikrafttrædelse og de kunder, som ikke havde valgt sådanne særlige roamingtariffer. Kunder, der henhører under sidstnævnte kategori bør automatisk opkræves en takst, der opfylder kravene i denne forordning. Roamingkunder, som allerede nyder godt af særlige roamingtariffer eller -pakker, der opfylder deres individuelle behov, og som de har valgt af den årsag, bør bibeholde deres nuværende takstvilkår, medmindre de efter en påmindelse om deres nuværende takstforhold giver udtryk for et andet valg inden for det fastsatte tidsrum. Sådanne særlige roamingtakster kan omfatte bl.a. faste roamingtakster, ikke-offentlige takster, takster med yderligere faste roamninggebyrer, takster med minuttakster, som er lavere end eurotariffen eller opkaldsafgifter.

(24)
Udbyderne af roamingtjenester i Fællesskabet for opkald, der foretages og modtages under roaming i udlandet, og som er omfattet af denne forordning, bør gives en tidsfrist, inden for hvilken de kan tilpasse deres detailpriser til de lofter, der er fastsat i denne forordning. 

(25)
Tilsvarende bør udbydere af engrosroamingtjenester i Fællesskabet have en tilpasningsperiode på to måneder for at opfylde de lofter, der er fastsat i denne forordning.

(26)
Da det i nærværende forordning bestemmes, at direktiverne, som udgør rammebestemmelserne for elektronisk kommunikation fra 2002, ikke berører særlige foranstaltninger, der vedtages for at regulere roamingtakster for mobil tatetelefoniopkald i EU, og da udbydere af grænseoverskridende roamingtjenester i EU i henhold til denne forordning kan blive nødt til at foretage ændringer i deres detailroamingtakster for at opfylde kravene i forordningen, giver sådanne ændringer ikke mobilkunder ret til i henhold til den nationale gennemførelseslovgivning om rammebestemmelserne fra 2002 at opsige deres kontrakter.

(27)
Denne forordning bør ikke berøre innovative tilbud til kunderne, som er gunstigere end den maksimale eurotarif, der er fastsat i denne forordning, men bør faktisk tilskynde til innovative tilbud til roamingkunderne til lavere takster. Denne forordning gør det ikke nødvendigt at genindføre roamingtakster i tilfælde, hvor de er blevet afskaffet, eller at forhøje hidtidige roamingtakster til de lofter, der er fastsat i denne forordning.

(28)
Hjemmeudbydere kan tilbyde en månedlig alt inklusive fast pris for rimelig anvendelse, som ikke er underlagt noget takstloft. Denne faste pris kan også omfatte roaming i Fællesskabet og/eller datakommunikationstjenester (herunder SMS (Short Message Service ) og MMS (Multimedia Message Service)) i Fællesskabet.
(29)
Takstkravene i denne forordning bør finde anvendelse, uanset om roamingkunderne har en kontrakt om forudgående eller efterfølgende afregning med deres hjemmeudbyder, og uanset om hjemmeudbyderen råder over sit eget net, er en virtuel mobilnetoperatør eller videresælger mobiltaletelefonitjenester, således at det sikres, at alle brugere af mobiltaletelefoni falder ind under dens bestemmelser.

(30)
I tilfælde af, at udbydere at mobiltelefonitjenester i EU befinder sig i en situation, hvor fordelene for deres kunder ved interoperabilitet og end-to-end forbindelser trues som følge af opsigelse eller trusler om opsigelse af deres roamingaftaler med mobilnetoperatører i andre medlemsstater, eller er ude af stand til at tilbyde deres kunder mobiltelefonitjenester i en anden medlemsstat, fordi de ikke har en aftale med mindst en engrosnetværksudbyder, bør de nationale tilsynsmyndigheder om nødvendigt anvende de beføjelser, de har i medfør af artikel 5 i direktiv 2002/19/EF til at sikre tilstrækkelig adgang og forbindelse for at garantere en sådan end-to-end forbindelse og interoperabilitet af tjenester under hensyntagen til målsætnigerne i artikel 8 i direktiv 2002/21/EF, herunder navnlig skabelsen fra et fungerende fælles marked for elektroniske kommunikationstjenester.

(31)
For at forbedre gennemsigtigheden i detailtaksterne for foretagelse og modtagelse af regulerede roamingopkald i Fællesskabet og hjælpe roamingkunder med at træffe afgørelse om brugen af deres mobiltelefon under rejse i udlandet bør udbyderne af mobiltelefonitjenester gøre det muligt for deres roamingkunder nemt og gratis at indhente oplysninger om de roamingtakster, der gælder for dem, når de foretager eller modtager opkald i en besøgt medlemsstat. Desuden skal udbyderne efter anmodning og gratis give deres kunde oplysninger om minuttaksten eller dataenhedstaksten (inklusive moms) for at foretage eller modtage taletelefoniopkald og også for at sende eller modtage SMS, MMS og andre datakommunikationstjenester i den besøgte medlemsstat. 

(32)
Gennemsigtighed indebærer også, at udbyderne giver oplysning om roamingtaksterne, navnlig eurotariffen og den alt inklusive faste pris, såfremt en sådan tilbydes, når der tegnes abonnement og hver gang, der sker ændringer i roamingtaksterne. Hjemmeudbydere bør orientere om roamingtakster på hensigtsmæssig vis, f.eks. gennem regninger, internettet, tv-reklamer eller med post. Hjemmeudbydere bør sikre, at alle deres roamingkunder er klar over, at der findes regulerede takster, og tilsende dem en klar og upartisk meddelelse om betingelserne for eurotariffen og retten til at skifte til og fra den.

(33)
De nationale tilsynsmyndigheder, der er ansvarlige for at udføre opgaver under rammebestemmelserne for elektronisk kommunikation fra 2002, bør tildeles de nødvendige beføjelser til at overvåge og håndhæve forpligtelserne i denne forordning inden for deres område. De bør også overvåge udviklingen i taksterne for tale- og datatjenester for mobiltelefonkunder, der roamer i Fællesskabet, navnlig om nødvendigt de særlige omkostninger, der er forbundet med at foretage eller modtage roamingopkald i Fællesskabets mest perifere regioner, og nødvendigheden af at sikre, at disse omkostninger i tilstrækkelig grad kan dækkes ind på engrosmarkedet, samt at trafikstyringsmetoder ikke anvendes til at begrænse valgmulighederne til skade for forbrugerne.. De bør sikre, at der stilles opdaterede oplysninger om anvendelsen af denne forordning til disposition for interesserede parter, og offentliggøre resultaterne af dette tilsyn hvert halve år. Oplysningerne bør opdeles efter, om der er tale om erhvervskunder, og om der er tale om efterbetaling eller forudbetaling.
(34)
Indenlandsk roaming i Fællesskabets mest perifere regioner, hvor mobiltelefonlicenserne afviger fra dem, der tildeles for resten af landets territorium, kan gøres til genstand for takstnedsættelser, som svarer til dem der gælder på roamingmarkedet i Fællesskabet. Gennemførelsen af denne forordning vil ikke medvirke, at kunder, som anvender indenlandske roamingtjenester, prismæssigt stilles ringere end kunder, der anvender grænseoverskridende roamingtjenester i Fællesskabet. Med henblik herpå kan de nationale myndigheder træffe yderligere foranstaltninger, som er i overensstemmelse med Fællesskabsretten.

(35)
I betragtning af, at nye mobildatakommunikationstjenester vinder stadig mere frem parallelt med taletelefoni, bør nærværende forordning også gøre det muligt at føre tilsyn med udviklingen på markedet for disse tjenester. Kommissionen bør derfor også føre tilsyn med roamingtjenester for datakommunikation herunder SMS og MMS.

(36)
Medlemsstaterne bør indføre en ordning med sanktioner, som bør finde anvendelse i tilfælde af overtrædelse af bestemmelserne i denne forordning.

(37)
Eftersom målene for den påtænkte handling, nemlig at oprette en fælles ordning, der skal sikre, at brugerne af offentlige mobiltelefonnet under rejse i Fællesskabet ikke betaler for høje takster for roamingtjenester i Fællesskabet, når de foretager eller modtager mobiltelefonopkald, hvorved der sikres et højt forbrugerbeskyttelsesniveau, samtidig med at konkurrencen mellem mobiltelefonoperatørerne sikres, ikke kan opfyldes af medlemsstaterne på en sikker, harmoniseret og passende måde og dermed bedre kan opfyldes på fællesskabsplan, kan Fællesskabet vedtage foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå disse mål.

(38)
Den fælles tilgang bør være gældende i tre år. Denne forordning kan på baggrund af resultaterne af en revision fra Kommissionens side forlænges eller ændres gennem en retsakt, der vedtages af Europa-Parlamentet og Rådet efter forslag fra Kommissionen. Kommissionen bør undersøge forordningens effektive virkning og hvilket bidrag den har ydet til gennemførelsen af rammebestemmelserne og til, at det indre marked fungere gnidningsløst og endelig af, hvilke konsekvenser forordningen har haft for de små udbydere af mobiltelefoni i Fællesskabet og for deres stilling på roamingmarkedet i Fællesskabet  -

UDSTEDT FØLGENDE FORORDNING:

Artikel 1
Emne og anvendelsesområde
1.
Ved denne forordning indføres en fælles tilgang for at sikre, at brugere af offentlige mobiltelefonnet under rejse i Fællesskabet ikke betaler for høje takster for roamingtjenester i Fællesskabet, når de foretager og modtager opkald, hvorved der opnås et gnidningsløst fungerende indre marked og et højt forbrugerbeskyttelsesniveau, samtidig med at konkurrencen mellem mobiloperatørerne sikres og at tilskyndelserne til innovation og  valgmuligheder for forbrugernes bevares. Den fastsætter regler for de takster, som mobiloperatørerne må opkræve for levering af internationale roamingtjenester for taletelefoniopkald med oprindelse og terminering i Fællesskabet, og gælder både for takster, der opkræves mellem netoperatører på engrosniveau, og for takster, der opkræves af hjemmeudbyderne på detailniveau.

2.
Ved denne forordning fastsættes også bestemmelser, som tager sigte på at øge prisgennemsigtigheden og forbedre oplysningerne om takster til brugerne af roamingtjenester i Fællesskabet. 
3.
Denne forordning udgør en specifik foranstaltning, jf. artikel 1, stk. 5, i direktiv 2002/21/EF, som ændret ved denne forordning.

4.
Takstlofterne i denne forordning angives i euro. Såfremt takster, som berøres af artikel 3 og 4, angives i andre valutaer, fastsættes udgangstakstlofterne i henhold til disse artikler i de pågældende valutaer under anvendelse af den referencevalutakurs, der var gældende på datoen for forordningens ikrafttræden som offentliggjort af Den Europæiske Centralbank i Den Europæiske Unions Tidende. I forbindelse med de efterfølgende takstnedsættelser, jf. artikel 3, stk. 1, og artikel 4, stk. 2, omregnes de ændrede værdier under anvendelse af de referencevalutakurser, der offentliggøres på samme måde én måned forud for datoen for ikrafttrædelsen af de ændrede takster.

Artikel 2
Definitioner
1.
Med henblik på denne forordning finder definitionerne i artikel 2 i direktiv 2002/21/EF, artikel 2 i direktiv 2002/19/EF og artikel 2 i direktiv 2002/22/EF anvendelse.

2.
Ud over definitionerne i stk. 1 forstås ved:

a)
"eurotarif" en takst, som ikke overstiger den i artikel 4 fastsatte maksimumtakst, som en hjemmeudbyder kan opkræve for levering af regulerede roamingopkald i overensstemmelse med bestemmelserne i nævnte artikel

b)
"hjemmeudbyder" et selskab, der leverer jordbaserede offentlige mobiltelefontjenester til en roamingkunde enten gennem sit eget netværk eller som virtuel mobilnetoperatør eller videresælger

c)
"hjemmenet" et jordbaseret offentligt mobiltelefonnet, der er beliggende i en medlemsstat og benyttes af en hjemmeudbyder til levering af jordbaserede offentlige mobiltelefontjenester til roamingkunden

d)
"roaming i Fællesskabet" en roamingkundes benyttelse af en mobiltelefon eller et andet apparat til at foretage eller modtage opkald i Fællesskabet, mens den pågældende befinder sig i en anden medlemsstat end den, hvori kundens hjemmenet er beliggende, ved brug af arrangementer mellem operatøren af hjemmenettet og operatøren af det besøgte net


e)
"reguleret roamingopkald" en roamingkundes mobiltaletelefoniopkald med oprindelse i et besøgt net og terminering i et offentligt mobiltelefonnet i Fællesskabet eller en roamingkundes modtagelse af et opkald med oprindelse i et offentligt mobiltelefonnet i Fællesskabet og terminering i et besøgt net

f)
"roamingkunde" en kunde hos en udbyder af jordbaserede offentlige mobiltelefontjenester ved hjælp af et jordbaseret offentligt mobiltelefonnet beliggende i Fællesskabet, hvis kontrakt eller aftale med vedkommendes hjemmeudbyder gør det muligt at benytte en mobiltelefon eller et andet apparat til at foretage eller modtage opkald på et besøgt net ved brug af arrangementer mellem operatøren af hjemmenettet og operatøren af det besøgte net


g)
"besøgt net" et jordbaseret offentligt mobiltelefonnet beliggende i en anden medlemsstat end den, hvori hjemmenettet er beliggende, der giver en roamingkunde mulighed for at foretage eller modtage opkald ved brug af arrangementer med operatøren af hjemmenettet.

Artikel 3
Engrostakster for foretagelse af regulerede roamingopkald
1.
Den gennemsnitlige engrostakst, som operatøren af et besøgt net må opkræve af operatøren af en roamingkundes hjemmenet for levering af et reguleret roamingopkald med oprindelse i det besøgte net, inklusive bl.a. udgifter til opkaldsoprindelse, transittjenester og terminering, må ikke overstige 0,30 EUR i minuttet.

2.
Den gennemsnitlige engrostakst finder anvendelse på en hvilken som helst kombination af to operatører og beregnes over en periode på 1 år eller mindre, hvis der er mindre end et år til udløbet af denne forordning. Den gennemsnitlige maksimale engrostakst nedsættes til 0,28 EUR og 0,26 EUR efter henholdsvis et og to år.

3.
Den i stk. 1 omhandlede gennemsnitlige engrostakst beregnes ved at dividere den samlede engrosroamingindtægt med det samlede antal engrosroamingminutter til foretagelse af engrosroamingopkald i EU, der sælges af den pågældende operatør i løbet af den pågældende periode. Operatøren af det besøgte net kan skelne mellem taksten i spidsbelastningsperioder og uden for.

Artikel 4
Detailtakster for regulerede roamingopkald
1.
Hjemmeudbydere er forpligtet til klart og tydeligt at tilvejebringe og aktivt tilbyde alle deres roamingkunder en eurotarif i overensstemmelse med stk. 2. Eurotariffen må ikke indebære udgifter til abonnement eller andre faste eller regelmæssige udgifter, og den kan kombineres med en hvilken som helst anden detailtarif.


Når de fremsætter sådanne tilbud, skal de minde de roamingkunder, som forud for nærværende forordnings ikrafttrædelse havde valgt en særlig roamingtarif eller -pakke, om vilkårene for denne tarif eller pakke.
2.
Den detailtakst, eksklusive moms, for en eurotarif, som en hjemmeudbyder må opkræve af sin roamingkunde for levering af et reguleret roamingopkald, kan variere fra roamingopkald til roamingopkald, men må ikke overstige 0,49 EUR i minuttet for samtlige foretagne opkald eller 0,24 EUR i minuttet for samtlige modtagne opkald. Prisloftet over foretagne opkald nedsættes automatisk til henholdsvis 0,46 EUR og 0,43 EUR og for modtagne opkald til henholdsvis 0,22 EUR og 0,19 EUR et og to år efter datoen, som falder to måneder efter nærværende forordnings ikrafttræden.

3.
Alle roamingkunder skal have tilbud om den i stk. 2 omhandlede tarif.


Alle eksisterende roamingkunder skal have lejlighed til inden for en måned efter nærværende forordnings ikrafttræden  udtrykkeligt at vælge denne tarif eller en hvilken som helst anden roamingtarif, og de skal give deres hjemmeudbyder besked om deres valg inden for de to måneder. Den ønskede tarif skal finde anvendelse senest en måned efter hjemmeudbyderens modtagelse af kundens anmodning.


Roamingkunder, som inden for en periode på to måneder ikke har foretaget et valg, tildeles automatisk den i stk. 2 omhandlede eurotarif.


Roamingkunder, som allerede før forordningens ikrafttrædelse bevidst havde valgt en særlig roamingtarif eller -pakke, som er forskellig fra den, der ville have fundet anvendelse, hvis de ikke havde foretaget et sådant valg og som ikke giver udtryk for noget valg i overensstemmelse med dette stykke, bibeholder deres hidtidige valgte tarif eller pakke.

4.
Alle roamingkunder kan på et hvilket som helst tidspunkt efter udløbet af proceduren i stk. 3 anmode om at skifte til eller fra eurotariffen én arbejdsdag efter modtagelsen af anmodningen. Et sådant skift foretages gratis og må ikke indebære betingelser eller begrænsninger vedrørende andre elementer i abonnementet. Hjemmeudbyderen kan udsætte skiftet indtil den tidligere roamingtakst har været gældende i en nærmere fastsat minimumsperiode. Denne minimumsperiode kan ikke overskride tre måneder.

Artikel 5
Tidsfrist for anvendelse af artikel 3 og 6
1.
Forpligtelserne i artikel 3 får virkning to måneder efter denne forordning ikrafttræden.

2.
Forpligtelserne i artikel 4-7, st. 1 og 2, får virkning tre måneder efter denne forordning ikrafttræden.

Artikel 6
Gennemsigtighed i detailtakster

1.
For at henlede roamingkunders opmærksomhed på, at de vil blive gjort til genstand for roamingtakster for foretagelse og modtagelse af opkald, giver hver hjemmeudbyder undtagen i de tilfælde, hvor en roamingkunde har meddelt hjemmeudbyderen, at han ikke ønsker det, automatisk, uden unødig forsinkelse og gratis ved hjælp af en SMS, når vedkommende rejser ind i en anden medlemsstat, hver enkel roamingkunde personaliserede basistakstoplysninger om de roamingtakster (inklusive moms), der gælder for denne kundes foretagelse og modtagelse af opkald i den besøgte medlemsstat.


De personaliserede basistakstoplysninger, som er omhandlet i dette stykke, omfatter den maksimale takst, som kunden kan gøres til genstand for i henhold til hans tarifordning for opkald fra det besøgte land til hjemlandet og for modtagne opkald. De skal også omfatte det gratis nummer, der henvises til i stk. 2, for mere detaljerede oplysninger.


En kunde, som har givet meddelelse om, at han ikke ønsker de automatiske beskeder, har ret til til enhver tid og gratis at anmode om, at hjemmeudbydere yder denne service igen.


Hjemmeudbyderne giver automatisk og gratis blinde og synshæmmede de i dette stykke omhandlede oplysninger gennem et telefonopkald, hvis de anmoder om det.

2.
Ud over bestemmelserene i stk. 1 har kunder ret til at anmode om og gratis modtage mere detaljerede personaliserede takstoplysniger om de gældende roamingtakser for telefonopkald, SMS, MMS og andre datakommunikationstjenester gennem et mobilopkald eller med SMS. En sådan anmodning foretages på et gratis nummer, som hjemmeudbyderen opretter til dette formål.

3.
Hjemmeudbyderne giver alle kunder fuld oplysning om gældende roamingtakster og navnlig eurotariffen, når der tegnes abonnement. De giver også uden unødig forsinkelse hver gang, der sker en takstændring, deres roamingkunder ajourførte oplysninger om gældende roamingtakster. Hjemmeudbyderne foretager det fornødne til at sikre, at alle deres roamingkunder har kendskab til eurotariffen.


Hjemmeudbyderne skal navnlig senest en måned efter nærværende forordning ikrafttrædelse orientere alle roamingkunder om betingelserne for eurotariffen på en klar og saglig måde. De skal derefter med faste mellemrum sende en påmindelse til alle kunder, der har valgt en anden takst.
Artikel 7
Tilsyn og håndhævelse

1.
De nationale tilsynsmyndigheder overvåger og fører tilsyn med overholdelsen af denne forordning på deres område.
2.
De nationale tilsynsmyndigheder offentliggør ajourførte oplysninger om anvendelsen af denne forordning, navnlig artikel 3 og 4, på en sådan måde, at interesserede parter har nem adgang til oplysningerne.
3.
De nationale tilsynsmyndigheder overvåger med henblik på gennemførelsen af den i artikel 11 omhandlede revision udviklingen i engros- og detailtaksterne for levering af tale- og datakommunikationstjenester til roamingkunder, inklusive SMS og MMS, navnlig i Fællesskabets mest perifere regioner, som omhandlet i artikel 299, stk. 2, i traktaten om oprettelse af Det Europæiske Fællesskab. De nationale tilsynsmyndigheder skal også være opmærksomme på den særlige ufrivillige roaming i grænseområder mellem nabomedlemsstater og undersøge, om trafikstyringsmetoder anvendes til skade for kunderne. Resultaterne af dette tilsyn indberettes til Kommissionen hvert halve år og opdeles efter, om der er tale om erhvervskunder, og om der er tale om efterfølgende eller forudbetaling.

4.
De nationale tilsynsmyndigheder har beføjelse til at kræve, at selskaber, der er underlagt forpligtelserne i denne forordning, afgiver alle oplysninger af relevans for gennemførelsen og håndhævelsen af denne forordning. Selskaberne afgiver oplysningerne, så snart de anmodes herom, og under overholdelse af de frister og i den detaljeringsgrad, som den nationale tilsynsmyndighed kræver. 

5.
De nationale tilsynsmyndigheder kan på eget initiativ gribe ind for at sikre overholdelsen af denne forordning. De skal navnlig om nødvendigt anvende de beføjelser, de har i medfør af artikel 5 i direktiv 2002/19/EF, til at sikre tilstrækkelig adgang og tilstrækkelige forbindelser for at garantere end-to-end forbindelse og interoperabilitet inden for roamingtjenester.

6.
Konstaterer en national tilsynsmyndighed, at der er forekommet en overtrædelse af forpligtelserne i denne forordning, har den beføjelse til at kræve, at overtrædelsen øjeblikkeligt ophører.

Artikel 8
Bilæggelse af tvister

1.
Tvister mellem virksomheder, der udbyder elektroniske kommunikationsnet og ‑tjenester, vedrørende spørgsmål, der er omfattet af denne forordning, bilægges efter tvistbilæggelsesprocedurerne i artikel 20 og 21 i direktiv 2002/21/EF.

2.
Medlemsstaterne sikrer adgang til de udenretslige tvistbilæggelsesprocedurer, der er etableret i overensstemmelse med artikel 34 i direktiv 2002/22/EF, til bilæggelse af uløste tvister, der involverer kunder eller andre slutbrugere, og vedrører spørgsmål, der er omfattet af denne forordning.

Artikel 9
Sanktioner

Medlemsstaterne fastsætter bestemmelser om sanktioner for overtrædelse af denne forordning og træffer alle nødvendige foranstaltninger til at sikre, at de gennemføres. Sanktionerne skal være effektive, stå i et rimeligt forhold til overtrædelsernes karakter og have afskrækkende virkning. Medlemsstaterne underretter Kommissionen om disse sanktionsbestemmelser senest ...* og underretter den omgående om enhver ændring af dem.

Artikel 10
Ændring af direktiv 2002/21/EF

I artikel 1 i direktiv 2002/21/EF indsættes følgende som stk. 5:

"5.
Dette direktiv og særdirektiverne berører ikke specifikke foranstaltninger, som måtte blive vedtaget til regulering af de internationale roamingtakster i offentlige mobilnet i Fællesskabet."
Artikel 11

Revisionsprocedure

1.
Kommissionen tager denne forordnings funktionsmåde op til revision og forelægger en rapport for Europa-Parlamentet og Rådet senest ...* Kommissionen vurderer navnlig, om målene i denne forordning er nået. I rapporten foretager den en gennemgang af udviklingen i en gros- og detailtaksterne for levering af taletelefoni- og datakommunikationstjenester, herunder SMS og MMS, til roamingkunder og fremsætter i givet fald henstillinger vedrørende behovet for en regulering af disse tjenester. Kommissionen kan med henblik herpå anvende de oplysninger, som den har modtaget i medfør af artikel 7, stk. 3.

2.
I rapporten foretager Kommissionen en evaluering af, om der på baggrund af udviklingen i markeds- og konkurrencesituationen og forbrugerbeskyttelsen er behov for at forlænge forordningens gyldighedsperiode efter udløbet af den i artikel 3 fastsatte periode eller for at ændre den under hensyntagen til takstudviklingen for mobiltelefoni- og datakommunikationstjenester på nationalt plan og forordningens konsekvenser for mindre, uafhængige eller nystartede operatørers konkurrencesituation. Hvis Kommissionen anser det for nødvendigt, forelægger den et forslag for Europa-Parlamentet og Rådet.

3.
Forordningen ophæves ...**.

Artikel 12

Underretningskrav

Medlemsstaterne underretter senest ...*** Kommissionen om navnet på den nationale tilsynsmyndighed, som vil være ansvarlig for at udføre opgaverne under denne forordning.

Artikel 13
Ikrafttræden

Denne forordning træder i kraft på dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i 

På Europa-Parlamentets vegne



På Rådets vegne

Formand








Formand
� 	Endnu ikke offentliggjort i EUT.


�	EUT C 324 af 30.12.2006, s. 42. 


� 	Europa-Parlamentets holdning af 23.5.2007.


�	EFT L 108 af 24.4.2002, s. 33.


�	EFT L 108 af 24.4.2002, s. 7.


�	EFT L 108 af 24.4.2002, s. 21.


�	EFT L 108 af 24.4.2002, s. 51.


�	EFT L 201 af 31.7.2002, s. 37.


�	Se især artikel 14-16 i rammedirektivet, artikel 7 og 8 i adgangsdirektivet og artikel 16 og 17 i forsyningspligtdirektivet.


�	Kommissionens henstilling C(2003) 497 af 11. februar 2003 om relevante produkt- og tjenestemarkeder inden for den elektroniske kommunikationssektor, som er underlagt forhåndsregulering i overensstemmelse med Europa-Parlamentets og Rådets direktiv 2002/21/EF om fælles rammebestemmelser for elektroniske kommunikationsnet og –tjenester (EUT L 114 af 8.5.2003, s. 45.).


�	Kommissionens retningslinjer for markedsanalyse og beregning af stærk markedsposition i henhold til EU-rammebestemmelserne for elektroniske kommunikationsnet og -tjenester (2002/C 165/03) (EFT C 165 af 11.7.2002, s. 6).


�	Marked 17 i bilaget.


�	EUT C 285 E af 22.11.2006, s. 143.


�	Meddelelse til Det Europæiske Råds forårsmøde, "Vækst og beskæftigelse: en fælles opgave – Et nyt afsæt for Lissabon-strategien", (KOM(2005)0024 af 2. februar 2005, og formandskabets konklusioner fra Det Europæiske Råds møde den 22.-23. marts 2005.


* 	Ni måneder efter denne forordnings ikrafttræden.


* 	Atten måneder efter datoen for denne forordnings ikrafttræden.


** 	Tre år efter denne forordnings ikrafttræden.


*** 	To måneder efter denne forordnings ikrafttræden.





